text: Акрэсліць работу старасты, які пранікся жыццём вяскоўцаў, проста немагчыма. Кожны новы дзень падкідае новы клопат. Вясна будзіць рупліўцаў прыбрацца. Стараста напамінае аб гэтым тым, чые двары чакаюць прыкладання рук. Як і ў кожнай лясной вёсцы, у Прудах шмат дач – і тых, якія дасталіся па спадчыне дзецям, і купленых участкаў, на якіх выраслі сучасныя шыкоўныя асабнякі. З усімі гаспадарамі стараста трымае кантакт і просіць іх падпарадкоўвацца вясковым парадкам. У Прудах, дарэчы, 96 жылых дамоў і 62 дачы.
  Ёсць у старасты і больш перспектыўныя задачы, якія датычаць жыццядзейнасці ўсяго населенага пункта. Аб іх стараста не адзін раз гаварыла на сесіях сельвыканкама. Адна з зацяжных праблем – вострая неабходнасць у пракладцы водаправода. Ужо не адзін год актыў вёскі вядзе перапіску з рознымі інстанцыямі. Стараннямі старасты вёскі пры падтрымцы мясцовых улад створаны кааператыў на пракладку прыроднага газу. Гэта вельмі аблегчыць быт вяскоўцаў. Лідзія Босая ўспамінае час, калі ў штаце сельвыканкама быў ветурач, які абслугоўваў падворкі вяскоўцаў. На сучасны момант узнікла вялікая патрэба мець у штаце сельвыканкама электрыка, якога б маглі выклікаць пры патрэбе вясковыя людзі. Пытанне гэтае стаіць вельмі востра, і стараста спадзяецца, што яно будзе пачута і прынята па ім станоўчае рашэнне.
  Лідзія Канстанцінаўна не раз у нашай размове згадвала добрым словам старшыню Налібацкага сельвыканкама Аляксандра Пілінкевіча, які праяўляе зацікаўленасць да жыцця прудчан, унікае ў надзённыя праблемы, таму і ёсць вынік па вырашэнні многіх пытанняў. Такі ж уважлівы да просьбаў старасты і вяскоўцаў і дырэктар СЖК «Налібакі» Віталь Кушнер. І гэтая ацэнка працы кіраўнікоў простымі людзьмі дорага каштуе.